text: 48 personer afvist på grænsen 
  12 januar 2018 kl. 20.14
  Årets første 11 dage er 87.415 personer kontrolleret ved grænsen - og af dem er 48 personer blevet afvist eller nægtet indrejse. Det viser tal fra Rigspolitiet.
  Fra 1. til 11. januar har politiet ved landegrænsen til Tyskland og ved færgehavnene i Rødby og Gedser kontrolleret 87.415 pesoner, og af dem er 48 personer blevet nægtet indrejse i Danmark.
  Det fremgår af tal fra Rigspolitiet.
  I samme periode har 68 personer søgt asyl her i landet - bl.a. otte albanere. Niveauet er lidt lavere end i 2017 - og dermed fortsætter tendensen til at stadig færre søger asyl i Danmark. Torsdag den 11. januar søgte tre personer asyl.
  Regeringen og Dansk Folkeparti har i forbindelse med finanslovsaftalen for 2018 besluttet at styrke kontrollen ved grænsen - blandt andet skal der opføres kontrolbokse ved grænseovergangene i Frøslev, Padborg, Kruså, Rødby og Gedser.
  Der skal laves nummerpladekontrol ved samtlige 13 grænseovergange til Tyskland ved hjælp af kameraer, der automatisk genkender nummerpladerne. 
  Endelig afsættes ekstra penge og folk til at kontrollere mere målrettet på de grænseovergange, hvor der ikke er døgnbemanding.
  Kontrol på grænsen siden årsskiftet
  Uge 1: 65.218 kontrolleret - 40 afvist/nægtet indrejse 8. januar: 6.187 kontrolleret - 0 afvist/nægtet indrejse 9. januar: 5.522 kontrolleret - 3 afvist/nægtet indrejse10. januar: 5.521 kontrollet - 1 afvist/nægtet indrejse11. januar: 4.967 kontrolleret - 4 afvist/nægtet indrejseTo personer er i perioden sigtet for menneskesmuglingKilde: Rigspolitiet
  
  